google/wiki40b huggingface dataset:
ויסטן יו אודן

ביוגרפיה

אודן נולד ביורק שבאנגליה, הצעיר בשלושת בניהם של ג'ורג' וקונסטאנס אודן, שניהם אנגליקנים אדוקים למדי. אביו של אודן היה אדם משכיל ורחב אופקים, בקיא בספרות, ובעל ידע בלשונות הקלאסיות. במקצועו היה רופא, ובטרם מלאו שנתיים לבנו הצעיר, עקר מיורק לדרום ברמינגהאם, ובה היה לרופא עירוני. במהלך מלחמת העולם הראשונה שירת כרופא צבאי בחזיתות. כשמלאו לאודן שמונה שנים נשלח לפנימייה בסארי, שם היה תלמיד טוב למדי, אך עצל, רשלן, וחצוף. משם עבר לבית הספר הפרטי של גרשם שהתמחה בהוראת מדעים. בבית הספר ההוא, ששרר בו משטרם הקשוח המפורסם של בתי הספר הפרטיים האנגליים של ראשית המאה, גילה אודן שלושה דברים: 
שאין בו עוד אמונה דתית, שהוא הומוסקסואל, ושברצונו להיעשות משורר. 
מגרשם עבר אודן לאוקספורד, ולאחר שנה של לימודי מדעים פנה ללימודי ספרות ובחר להשתלם בשירה האנגלו-סאכסונית העתיקה. בתקופה זו ניהל אודן חיי חברה ענפים, יחסים הומוסקסואלים, ונעשה מנהיגה של קבוצת משוררים צעירים שנודעה לאחר מכן כ"קבוצת אודן", שאחד מהם סטיבן ספנדר, הוציא לאור את ספרו הראשון של אודן, שכלל את שיריו של אודן מ - 1928–1927 וכמה שירי בחרות.
 
שנות ה-30 היו 'תור הזהב' של אודן, תחנתו הראשונה אחרי סיום לימודיו הייתה ברלין, שם שהה כשנה, החליף אהובים, וצפה מקרוב מאוד בגעש המהומות הפוליטיות. ב-1930 קבל משרה של מורה בבית ספר פרטי לנערים סמוך לגלאזגו. באותו הזמן פרסמה הוצאת "פֵייבּר את פֵייבּר" קובץ משיריו תחת השם 'שירים'. הקובץ קיבל ביקורות קרירות מכמה ממבקריה החשובים של לונדון, דבר שפגע באודן מאוד, אולם השירים עשו רושם אדיר על משוררים צעירים אחרים כדוגמת דילן תומאס. 
אודן הורה במסירות כשלוש שנים, ולאחר מכן החל להשתכר מפרי עטו. ב-1935 נשא לאישה את אריקה מאן, בתו של תומאס מאן על מנת להעניק לה דרכון בריטי. לאחר מכן יצא לסדרת מסעות שבסופם החליט להגר עם כריסטופר אישרווד לאמריקה. עקירה זו, על סף מלחמת העולם ממש התפרשה כבגידה, אך עבור אודן הייתה זו נקודת מפנה כבירה בחייו, שכדבריו "עייף מלהיות משורר החצר של השמאל האנגלי". בחייו החדשים של אודן בארצות הברית התרחשו שני דברים מרכזיים, הפיכת הלב הנוצרית והחזרה לחיק הכנסייה האנגליקנית, ומפגשו עם צ'סטר קלמן שהיה עתיד להיות בן לוויתו עד סוף ימיו. בראשית שהותו באמריקה חי בקומונת אמנים בשם "בית פברואר", עם בנג'מין בריטן, קארסון מקאלרס, ואחרים. בשנת 1947 זכה בפרס פוליצר עבור הפואמה הנודעת שלו "עידן החרדה".
ב-1957 רכש אודן בית בכפר האוסטרי קירכשטטן, ומאז נהג לבלות חצי שנה בבית זה וחצי שנה בניו יורק. שנה לפני כן נבחר לכהונת "פרופסור לשירה" באוקספורד למשך חמש שנים, משרה שחייבה אותו לשאת בסך הכול 3 הרצאות בשנה. ותקופה זו עמדה בסימן עבודה בלתי נלאית, וקובצי השירה באו זה לאחר זה.
בחייו הפרטיים נעשה אודן בודד ומוסגר יותר, בעל הרגלי עבודה אדוקים אף יותר. העמיתים לקולג' שפגשו בו עם השנים, פגשו באדם שיכור למדי, שחזר על אותם נושאי שיחה, נשא דרשות ארוכות ונמנע בעקשנות מלהקשיב לבני שיחו. אולם אודן המשיך לעבוד, וכתב שירים חדשים. ב-28 בספטמבר 1973 קרא אודן משיריו לפני חברי "אגודת הספרות האוסטרית" ביוזפפלאץ, התנצל שעליו להשתמט מארוחת הערב, ופרש לחדרו למלון. למחרת היום נמצא מת במיטתו.
באמצע שנות ה-90 עלתה הפופולריות של אודן הודות לסרט ארבע חתונות ולוויה אחת, שבו צוטט שירו "Funeral Blues" במלואו. בעקבות הסרט פורסם לקט של עשרה משיריו (ביניהם "Funeral Blues") בחוברת בשם "Tell Me the Truth about Love" שנמכרה בכ-275,000 עותקים.
ויל ביינום

קריירה

ביינום התחיל לשחק כדורסל בתיכון. לאחר סיום לימודיו עבר לשחק באוניברסיטת אריזונה ובמכון הטכנולוגי של ג'ורג'יה (ג'ורג'יה טק). לפני עונת 2006/2005 שיחק במחנה הקיץ של בוסטון סלטיקס. ביינום נרשם לדראפט ה-NBA, אך לא נבחר ונרשם לדראפט ה-NBDL בו נבחר במקום החמישי ושיחק בקבוצת רואנוק דאזל שם זכה בתואר "רוקי השנה". לאחר מכן הצליח ביינום להתקבל לליגת ה-NBA ושיחק 15 משחקים במדי גולדן סטייט ווריורס.
לקראת עונת 2007/2006 חתם ביינום במכבי תל אביב. את עונתו הראשונה סיים עם ממוצעים של 12.3 נקודות, 3.8 אסיסטים ו-2.5 ריבאונדים למשחק (בכל המסגרות). לאחר עונה זו חתם ביינום לשתי עונות נוספות. בסופו של דבר המשיך לעונה אחת נוספת בלבד, בה הוביל את הקבוצה לגמר היורוליג. לאחר עונה זו, חתם בדטרויט פיסטונס.
ב-5 בינואר 2008 נעצר בחשד למעורבות בתאונת "פגע וברח" לאחר שבילה יחד עם אחיו וחברו לקבוצה וונטיגו קאמינגס במועדון עד שעות הבוקר. ב-22 בינואר, בעקבות האירוע, הטילה מכבי תל אביב קנס על ביינום וקאמינגס בגובה של משכורת חודשית, בשל ניהול אורח חיים לא ספורטיבי. כעבור שלושה חודשים הודיעה המשטרה על סגירת תיק החקירה, עקב חוסר אשמה. לאחר שנתיים במכבי תל אביב חתם וויל ביולי 2008 בקבוצת ה-NBA, דטרויט פיסטונס.
בעונת 2008/2009 הציג ביינום יכולת טובה בדטרויט פיסטונס במיוחד לקראת סיום העונה, כשבאחד המשחקים החשובים של הקבוצה, מול שארלוט בובקאטס ב-5 באפריל 2009, שבר ביינום את שיא המועדון של דטרויט פיסטונס בנקודות לשחקן ברבע אחד, כאשר ברבע הרביעי קלע 26 מתוך 32 הנקודות שלו במשחק. 
בעונה הרגילה ביינום הציג ממוצעים של 7.2 נקודות למשחק, ובפלייאוף קלע 11.8 נקודות בממוצע.
מיד עם סיום עונה זו, מימשה דטרויט את האופציה עליו והחתימה אותו לעונה נוספת.
ב-13 במרץ 2010 מסר 20 אסיסטים במשחק מול וושינגטון ויזארדס.
לפני עונת 2010/11 חתם ביינום על חוזה של 9.75 מיליון דולרים לשלוש שנים בדטרויט פיסטונס.

סטטיסטיקת קריירה

נכון לסוף עונת 2014/2015‏
דורותי ארזנר

ביוגרפיה

דורותי נולדה בסן פרנסיסקו שבקליפורניה וגדלה בלוס אנג'לס, שם אביה ניהל מסעדה אותה פקדו סלבריטאים הוליוודיים רבים. בשנת 1915, לאחר שסיימה את התיכון, נרשמה דורותי ללימודי רפואה באוניברסיטת דרום קליפורניה, אך פרשה מלימודיה בשנת 1917 כדי לשרת כנהגת אמבולנס במלחמת העולם הראשונה.
כשחזרה לארצות הברית החלה דורותי לעבוד במערכת עיתון, ובהמשך החליטה להתחיל בקריירה של במאית קולנוע לאחר שפגשה את הבמאי ויליאם דה-מיל (אחיו של ססיל ב. דה-מיל). בעזרתו של ויליאם, השיגה עבודה כקלדנית בחברת פרמאונט, ובמהירות החלה לעבוד כתסריטאית, ובתוך שישה חודשים בלבד קודמה להיות עורכת. הסרט הראשון אותו ערכה היה Blood and Sand משנת 1922 בכיכובו של רודולף ולנטינו. היא קיבלה שבחים רבים על איכות עבודתה, והבמאי ג'יימס קרוז התרשם מהטכניקה שלה ושכר אותה כתסריטאית ועורכת של כמה מסרטיו.
אחרי שעבדה על יותר מ-50 סרטים בחברת פרמאונט איימה דורותי לעבור לחברת סרטי קולומביה אם לא תקבל עבודות בימוי. בשנת 1927 נעתרה חברת פרמאונט לבקשתה והיא ביימה את הסרט Fashions for Women, שזכה להצלחה רבה. בשנת 1929 ביימה את הסרט The Wild Party בכיכובה של קלרה בואו. כדי לאפשר לקלרה לנוע בחופשיות על הסט, ארזנר חיברה מיקרופון לחכה ובכך יצרה את הבום הראשון. סרטיה של דורותי בשלוש השנים הבאות מהווים דוגמה חשובה לקולנוע ההוליוודי שקדם לקוד הייז. בסרטיה הוצגו דמויות רבות של נשים חזקות, אסרטיביות ועצמאיות.
בשנת 1932 עזבה דורותי את חברת פרמאונט והחלה לעבוד כבמאית עצמאית במספר אולפנים. הסרטים שביימה בשנים אלה היו המפורסמים ביותר שבסרטיה, והיוו את תחילת הקריירה הקולנועית של שחקניות רבות, לרבות רוזלינד ראסל, סילביה סידני, קתרין הפבורן ולוסיל בול. בשנת 1936 הייתה דורותי האישה הראשונה שהצטרפה לאיגוד הבמאים האמריקאי.
בשנת 1943 הפסיקה ביימה דורותי את סרטה האחרון, First Comes Courage. בשנים שלאחר מכן, המשיכה לעבוד בבימוי פרסומות טלוויזיה ובהפקת הצגות. בשנות ה-60 וה-70 עבדה כמרצה בבית הספר לקולנוע של אוניברסיטת קליפורניה בלוס אנג'לס, עד למותה בשנת 1979.
לדורותי, שהייתה לסבית, היו מספר מערכות יחסים עם שחקניות קולנוע, אך ב-40 שנות חייה האחרונות חיה עם בת זוגה הכוריאוגרפית מריון מורגן. דורותי נפטרה בגיל 82 בלה קווינטה שבקליפורניה.
חברים בחווה

תקציר העלילה

הסדרה סובבת סביב חיות חווה מדברות, ובעיקר סביב אוטיס השור, שפעמים רבות נקלעות להרפתקאות. את היותן חיות מדברות מגלה שכנה של החווה, נורה בידי, שבמהלך הסדרה מנסה להוכיח זאת לשאר העולם, ללא הצלחה. כשהחיות נמצאות בחברת בני- אדם, הן מתחפשות כדי להראות אנושיים.
דניאלה וירצר

ביוגרפיה

וירצר נולדה וגדלה ברמת גן. דודהּ הוא השחקן שמואל עצמון. היא למדה במגמת התיאטרון של תיכון עירוני א'. 
במהלך שנת הלימודים האחרונה השתתפה בטלנובלה "לחיי האהבה" בערוץ 3, בדמותה של מאיה קדמי, לצד גיל פרנק, נתי רביץ ויהודה לוי. בשל צילומי הסדרה דחתה את גיוסה לצה"ל לשנת 2001 והחלה ללמוד משחק בסטודיו למשחק ניסן נתיב.
בשנת 2005 חזרה לטלוויזיה, כדי לגלם את דמותה של עידית שליין בסדרת הטלוויזיה "אלביס, רוזנטל והאישה המסתורית" של ערוץ 2 לצד מייק בורשטיין, ניצה שאול ואביטל דיקר. 
בשנת 2006 שיחקה את התפקיד הראשי של לולו בסרט הקולנוע של איתן פוקס וגל אוחובסקי "הבועה" לצד אוהד קנולר והצטלמה לסרט הטלוויזיה מרכבה ירוקה לצד לוסי דובינצ'ק.
לקראת סוף 2006 עלתה הסדרה "אגדת דשא", בה גילמה וירצר את התפקיד הראשי, לצד סמי הורי ונבו קמחי. ב-2007 המשיכה גם לעונה השנייה של אגדת דשא.
ב-2008–2009 שיחקה וירצר בעונה השנייה של "מסכים" דרמה אלקטרונית. בה וירצר גילמה את נתניה דבוש, פליטת תוכנית מציאות שמחליטה לעשות סרט על מפורסמת בשם הילה (טל טלמון) שחייה בהוליווד, מתחזה לחברתה ומנסה להוציא ממנה פרטים מחייה האישיים.
ב-2009 כיכבה וירצר בסרט העצמאי "ציצים" בבימויו של דניאל אדר מחבורת באבון על פי תסריט של רן אפלברג.
בשנת 2011 שיחקה דניאלה בסדרת הטלוויזיה "גבוה וגרינבאום" ששודרה קשת, ערוץ 2 בתפקיד ענת.
החל משנת 2013 מנחה לצדו של בן פרי את "אולפן הבית" בערוץ 23 של הטלוויזיה החינוכית. בנוסף, הגישה המלצות בערוץ HOT V.O.D לתכנים המוצגים בערוץ.
המלחמות הבורגונדיות

רקע כללי

דוכסות בורגונדי הצליחה מאוד על פני תקופה של כמאה שנה בהקמת שלטון חזק בין הקיסרות הרומית הקדושה וצרפת. שטחיה כללו חוץ מהדוכסות ומחוז פרנץ' קונטה גם שטחים בפלנדריה, ברבנט ולוקסמבורג.
הדוכסות שסבלה מרדיפות רבות בייחוד בחבלי אלזס ולורן אשר רצו לאחד את שטחיהם בצפון ובדרום כבר ניהלה סכסוך עם מלכי צרפת עקב תמיכתה בצד האנגלי במלחמת מאה השנים.

המלחמה

בתחילת שנת 1469 סיסיגמונד הארכידוכס של אוסטריה מבית הבסבורג העביר את נחלותיו באלזס לשארל הראשון כדי שבורגונדיה תעזור לו במלחמתו מול הקונפדרציה השווייצרית הישנה אך שארל לא תקף את הקונפדרציה השווייצרית בניגוד לציפיותיו של סיסיגמונד. ב-1473 תקפה את האימפריה הרומית הקדושה בכך ששמה במצור את העיר נייס באותה שנה הטיל שארל הראשון אמברגו מסחרי על הערים בזל, שטרסבורג ומילכאוזן שתמכו בקונפדרציה השווייצרית. ב-1474 הפוליטיקה של בורגונדי סבלה מספר כשלונות מהם לאחר שהמצור על נייס נכשל הערים הלורניות פנו לקונפדרצייה השווייצרית בבקשת עזרה צבאית וקיסר האימפריה הרומית הקדושה פרידריך השלישי אילץ את סיסיגונד מלך אוסטריה לבטל את הברית עם דוכסות בורגונדי. באותה שנה בית הבסבורג עשה ברית שלום עם הקונפרדציה השווייצרית וברית צבאית נגד דוכסות בורגונדי. על דרישתו של סיסיגמונד להחזיר לעצמו את נחלותיו באלזס שארל השיב בשלילה, יותר מזאת צבא בורגונדיה בפיקודו של פטר פון גגנבאך כבשו במהירות את המבצרים באלזס. בתגובה צבאות הקונפדרציה השווייצרית הישנה פרצו לפראנץ' קונטה ובנובמבר 1474 ניצחו בקרב אריקור.
ב-1475 צבאות חבל ברן שבקונפדרציה כבשו את שטחיו של דוכס סבוייזק שהיה בן ברית של שארל הראשון. באותה שנה בתמיכת חבל ברן בעיר וואל פרץ מרד מול צבא סבוייזק וניצחו אותו קרב זה נקרא הקרב בפלנטה ושחררו את וולה התחתונה. בתחילת שנת 1476 השווייצרים כבשו את ארמון הסבויי גראן סון אבל צבאותיו של שארל הראשון הטילו מצור על הארמון, מגיני גראן סון נכנעו ונרצחו באכזריות על ידי הבורגונדים. צבאות השווייצרים שלא אחרו לבוא הביאו כישלון מוחץ לשרל הראשון בקרב על הגראן סון בסוף הקרב שארל הראשון ברח משדה הקרב ועזב את כל המשאבים והארטילריה של צבאו.
הבורגונדים גייסו במהרה צבא חדש אך גם הוא נחל תבוסה מוחצת מול השווייצרים בקרב על מארטן ולאחר מכן תבוסה בקרב על ננסי ב-1477 שבסופו נהרג שארל הראשון.

השלכותיה של המלחמה

עם מות שארל הראשון בקרב על נאנס נקטעה שושלת הדוכסים של בורגונדי מהשושלת נשארה רק בתו היחידה של שארל מריה שהייתה נשואה למקסימילאן מבית הבסבורג שהיה בנו של פרידריך השלישי קיסר הקיסרות הרומית הקדושה.
בין בית הבסבורג למלכי צרפת התעוררה מלחמה על הירושה של הדוכסות הבורגונדית. לפי ההסכם הארסי משנת 1482 שטחה של בורגונדיה חולק: בית הבסבורג קיבל את ארצות השפלה הבורגונדיות ולוקסמבורג. ומלכי צרפת קיבלה את דוכסות בורגונדיה עצמה פרנץ' קונטה ואת פיקארדי. ב-1494 על פי הסכם סן ליסה פרנץ' קונטה גם הוא הועבר לשליטתו של בית הבסבורג על תמיכתם במסעו של שארל השמיני מלך צרפת לאיטליה.
השמדתה של בורגונדיה אפשרה לשארל השמיני לאחד את כל צרפת תחת שלטונו להפכה לאח המעצמות הכי חזקות במערב אירופה.
הסיפוח של שטחי ארצות השפלה הבורגונדיות לוקסמבורג ופרנץ' קונטה היה הצעד הרשון בהפיחתה של אוסטריה למעצמה חזקה ובעלת לאומים שונים.
ניצחון השווייצרים על בורגונדיה שהייתה בין המדינות החזקות ביותר באירופה באותה עת העלה את מעמדה הצבאי של שווייצריה ויצר מוניטין של צבא לא מנוצח. לאחר תקופת מלחמת השווייצרים בבורגונדים שכירי החרב השווייצרים החלו לשרת בהרבה מן המדינות באירופה.
יעקב צבי מקלנבורג

הרב יעקב צבי מֶקְלֶנְבּוּרג (מעקלענבורג; תקמ"ה בערך – תרכ"ה; 1785 – 1865) היה מרבני גרמניה במאה ה-19. התפרסם בחיבורו על התורה הכתב והקבלה. ספרו זה היה הראשון בסדרת ספרים שהתפרסמו בתקופתו על ידי רבנים אורתודוקסים שונים במגמה למנוע את התפשטות הרפורמה.

ביוגרפיה

נולד בערך בשנת תקמ"ה לאביו גמליאל. בצעירותו עסק במסחר. משנת תק"ץ (1830) שימש כרב בקניגסברג בפרוסיה המזרחית, שם התוודע ל"מתקני הדת" ונאלץ להתמודד עִמם. יחד עם המלבי"ם יצא נגד אספת הרבנים הרפורמים שהתקיימה בשנת תר"ד (1844) בבראונשווייג. באספה זו דנו על תיקונים שיש להכניס בדת ועל קידום תנועתם. החלטות האספה היו ביטול תפילת "כל נדרי" וההיתר לנישואין בין יהודים לגויים. המלבי"ם כתב על אספה זו: "קול תורת ה' תתייפח, ודמעתה על לחייה כי בגדו בה רעיה, כי נבערו קצת רעי אשכנז ואת ה' ניאצו, ויתאספו להפר דת וחוקים ועל צפוניו התייעצו. ויעלו רועים רבים יכנו את עצמם רבנים כל אלה חוברו אל עיר בראונשוויג אל עמק השידים שועלים קטנים ובזנבותיהם אודים..."
חיבורו העיקרי הוא פירושו על חמישה חומשי תורה, "הכתב והקבלה". מטרת חיבור זה היא לחבר את התורה שבכתב ("הכתב") עם התורה שבעל פה ("הקבלה"). ספרו זה ראה אור לראשונה עוד בחייו, בשנת תקצ"ט, ונדפס שנית בשנת תר"מ, 15 שנה לאחר פטירתו, במהדורה מורחבת הכוללת פסקאות שנשמטו מהמהדורה הראשונה. מאז נדפס הספר במהדורות נוספות וזכה לפופולריות רבה. לפני מספר שנים יצאה לאור מהדורה מחודשת ומהודרת, והיא מומנה על ידי אחד מצאצאיו וקרויה על שמו - "מהדורת לובינג". בנוסף לחיבור זה כתב פירוש על סדר התפילה בשם "עיון תפילה", שבמהדורותיו הראשונות נדפס יחד עם ספרו של הרב יעקב לורברבוים מליסא "דרך החיים".
בשנת תרכ"א (1861) היה מהראשונים שנתנו את הסכמתם לספרו של הרב צבי הירש קלישר "דרישת ציון". בהסכמתו כתב: "מי יתן ויתעוררו רבים מבני ישראל, משלמי האמונה, ויחזיקו בידיהם לנטוע ארץ הנשמה ולבנות הנהרסות, ולהצמיח קרן ישועה למייחלים לה'".
נפטר בד' בניסן תרכ"ה (1865).
יחסי ארצות הברית–טנזניה

היסטוריה

חלק ניכר מהיחסים בין שתי המדינות הושפע מהמלחמה הקרה, ולאחרונה גם מהמדיניות האמריקנית כלפי אפריקה ופיתוח. לפעמים היחסים בין שתי המדינות היו מתוחים, אם כי בשנים האחרונות שתי המדינות הקימו שותפות שהולכת וגדלה.
חלק מהמתיחות שהייתה בין המדינות, שורשיה הם מהמדיניות האנטי-קולוניאלית של טנזניה, לעומת האינטרס שהיה לארצות הברית בהגנה על השווקים ועל האינטרסים העסקיים באפריקה. האינטרסים האלה גרמו לקונפליקט בשנת 1961, ובשנות ה-80 המאוחרות. מאז היחסים בין המדינות השתפרו כתוצאה מאינטרסים משותפים בהפחתת חובות, משברי פליטים רצופים, שחרור מדינות דרום אפריקה ושיפור הכלכלה הטנזנית.
ב-7 באוגוסט 1998 טרוריסטים הקשורים לאל-קאעידה פוצצו את שגרירויות ארצות הברית בדאר א-סלאם ובניירובי, קניה, מה שגרם להרבה נפגעים הן טנזנים והן אמריקאים, וספג גינוי מכל רחבי העולם. בעקבות הפיגוע, טנזניה החלה לקבל עזרה פיננסית מארצות הברית ללחימה בטרור ולהכשרה משטרתית. בספטמבר 1999 ביקר הנשיא בנג'מין מקאפה בארצות הברית עם משלחת של אנשי עסקים בכירים, מה ששיקף את הרמה המוגברת של שיתוף הפעולה על סחר והשקעות של טנזניה ומחויבותה לליברליזציה כלכלית. הנשיא ג'קיה קיקוואט ביקר בארצות הברית במאי 2006, ונפגש עם מזכירת המדינה רייס, סגן הנשיא דיק צ' ייני, ועם הנשיא ג'ורג' ווקר בוש. קיקוואט רוצה להרחיב את הקשרים של טנזניה עם ארצות הברית בכל התחומים, כולל פוליטיים, כלכליים, וצבאיים.
ממשלת ארצות הברית מספקת סיוע לטנזניה על ידי תמיכה בתחומי בריאות, איכות הסביבה, דמוקרטיה, ופיתוח של המגזר הפרטי. בנוסף, הסוכנות האמריקנית לפיתוח בינלאומי משקיעה בטנזניה כ-20 מיליון דולר בשנה. חיל השלום אשר פעל בטנזניה, והופסק בשל התנגדות טנזניה למעורבות במלחמת וייטנאם בשנות ה-60, הוקם מחדש בשנת 1979, והוא מספק סיוע בחינוך דרך ההוראה של המורים. חיל השלום גם מסייע בבריאות וסביבה, וכיום 147 מתנדבים משרתים בטנזניה. הגברת הראשונה, לורה בוש ביקרה בדאר א-סלאם ובזנזיבר באמצע יולי 2005.

יחסים דיפלומטיים

טנזניה מחזיקה בארצות הברית שגרירות בוושינגטון די סי ו-8 קונסוליות באלבקרקי, אטלנטה, דטרויט, מיניאפוליס, ניו אורלינס, פילדלפיה, סן פרנסיסקו וסנט לואיס, ואילו ארצות הברית מחזיקה בטנזניה שגרירות בדאר א-סלאם בלבד.
ידידיה דינרי

ידידיה אַלטֶר דינרי (1930 – 2007) היה חוקר יהדות ופרופסור באוניברסיטת תל אביב.

אודות

דינרי נולד ב-1930. הוא סיים עבודת דוקטור ב-1968 באוניברסיטה העברית, בנושא "חכמי ההלכה באשכנז במאה ה-15 וחיבוריהם: מהרי"ל, מהרי"ו, ומהרא"י" (לימים ראתה הדיסרטציה אור כספר). בשנת תשמ"ה, זכה בפרס שזר לחקר תולדות ישראל הראשון.
היה נשוי לדבורה. התגורר בבני ברק. היה אב לשלושה, רות, אסתר ולשמואל אבא דינרי.
דניס וייז

מועדונים

וייז החל את קריירת הבוגרים בווימבלדון בשנת 1986 ושיחק בקבוצה 5 עונות. וייז סייע לקבוצה לזכות בגביע האנגלי בשנת 1988 כאשר וימבלדון גברה 1-0 על ליברפול בשלב הגמר. וייז בישל את שער הניצחון באותו משחק ללורי סנצ'ס.
ב-3 ביולי 1990 חתם דניס וייז על חוזה בצ'לסי תמורת סכום שיא למועדון דאז של 1.6 מיליון פאונד. וייז שיחק במדי צ'לסי במשך 11 שנים שהיו הפוריות והמוצלחות בקריירה שלו. כקפטן צ'לסי הוליך וייז את הקבוצה לזכייה בגביע האנגלי ב-1997 ו-2000, זכייה בגביע הליגה האנגלית בשנת 1998 וזכייה בגביע אירופה למחזיקות גביע בשנת 1998. וייז הופיע במדי צ'לסי בכ-445 משחקים וכבש 76 שערים.
ביוני 2001 נמכר דניס וייז ללסטר סיטי על ידי המנגר האיטלקי קלאודיו ראניירי אשר רצה להצעיר את סגל הקבוצה. התקופה של וייז בלסטר סיטי זכורה לרעה בשל נושאים מחוץ למגרש הכדורגל. לסטר החליטה לזרוק את וייז מהקבוצה בעקבות קטטה במחנה האימונים של הקבוצה. וייז החליט להיכנס למאבק משפטי כנגד הדחתו מהקבוצה, אך הפסיד בסופו של דבר. וייז שיחק במדי לסטר 17 משחקים בלבד.
בספטמבר 2002 חתם וייז על חוזה בקבוצת מילוול מהליגה הראשונה, והתמנה למאמן-שחקן בשנת 2003. מילוול תחת הנהגתו של וייז הייתה לקבוצה הראשונה מאז 1992 שמעפילה לגמר הגביע האנגלי כאשר היא לא משחקת בפרמייר ליג. במשחק הגמר הפסידה מילוול למנצ'סטר יונייטד בתוצאה 3-0, אולם בעקבות ההשתתפות של מנצ'סטר בליגת האלופות זכתה מילוול בכרטיס להשתתפות במעפלים האירופאים לראשונה בתולדות המועדון. מילוול הודחה בסיבוב הראשון של גביע אופ"א על ידי פרנצווארוש ההונגרית לאחר הפסד 4-2 בסיכום שני המשחקים, כאשר וייז כובש את שני השערים לטובת מילוול. בשנת 2005 עזב וייז את תפקידו במילוול לאחר מחלוקות עם הנהלת המועדון.
עד לפרישתו בשנת 2006 הספיק וייז לשחק עונה אחת בסאות'המפטון ועונה אחת בקובנטרי סיטי.

קריירה בינלאומית

וייז שיחק 21 משחקים במדי נבחרת אנגליה וכבש שער אחד במשחק מול נבחרת טורקיה במוקדמות יורו 1992. וייז היה חבר בסגל הנבחרת האנגלית לטורניר יורו 2000 ושיחק בכל המשחקים בטורניר בו הודחה אנגליה בשלב הבתים.

קריירת אימון

ב-2006 מונה וייז למאמן סווינדון טאון מהליגה השנייה באנגליה. הקבוצה סיימה את העונה במקום השלישי ועלתה ליגה.
בסוף אותה עונה מונה וייז למאמן לידס יונייטד מהליגה הראשונה. בסיום אותה עונה לידס ירדה ליגה אחרי שסיימה במקום האחרון (לקבוצה הופחתו 10 נקודות כעונש על בעיות פיננסיות). וייז אימן את הקבוצה במשך חצי עונה נוספת עד לינואר 2008 לאחר שקיבל הצעה לשמש מנהל מקצועי בניוקאסל יונייטד.
דינה דז'טלובסקי

קורות חיים

דינה דז'טלובסקי נולדה בוורשה. היא למדה בבית ספר תיכון בעיר הולדתה, ולאחר מכן המשיכה ללימודי ספרות פולנית באוניברסיטת ורשה. עבדה במשך שנים כגננת וכמפקחת על גני ילדים וניהלה קורסים לגננות.
במלחמת העולם השנייה הסתתרה אצל ידידים פולנים, וארגנה והפעילה חוגי דרמה במועדון תלמידים. בשנת 1953 הייתה למנהלת המחלקה להשתלמות גננות שליד משרד החינוך הפולני, ובמקביל עבדה בתיאטרון בובות.
ב-1957 עלתה לישראל (עליית גומולקה). מכיוון שדז'טלובסקי לא שלטה היטב בעברית והייתה כבר מבוגרת יחסית, היא לא המשיכה בארץ בעבודתה הפדגוגית, אלא הפעילה תיאטרון בובות נייד בגני ילדים. בעבודה זו היא עיצבה את הבובות ואת התפאורה, כתבה את הסיפורים והפעילה את הבובות. הצגות אלה המחישו דילמות פשוטות האופייניות לחיי ילדים. לאחר שהצגות עברו את מבחנם של מאות ילדים הן עובדו לספרים שכללו צילומים מההצגות.
סיפוריה של דז'טלובסקי, אשר אופיינו בפשטות ובעממיות, כבשו את לב הילדים, על אף שהייתה בהם גם מידה של דידקטיות.
דז'טלובסקי האריכה ימים והפעילה את התיאטרון גם בשנותיה האחרונות. בשנת 1994 זכתה בפרס זאב לספרות ילדים ונוער בישראל על ספרה "מעשה במעיל רקדן".
נפטרה ב-9 באפריל 2002, בגיל 100.
גאורגי שילוב

ילדות וצעירות

גאורגי שילוב נולד  איוואנובו ווזנסנק (כיום איוואנובו) לייבגני שילוב (1970-1893), כימאי, לימים חבר באקדמיה האוקראינית למדעים, ואנה לבית פרולוב, פעילה קומוניסטית. הוריו התגרשו בשנת 1919 ואמו הייתה נשואה בשנים 1930-1921 לגאורגי גוסטבוביץ' בוסה, (1964-1887), בוטניקאי ידוע ופרופסור באוניברסיטה, שנשלח לגולאג בתקופה הסטליניסטית. האם נפטרה בשנת 1937 ואחרי מותה נודע לשילוב ששמו הרשום בלידתו היה "גאורגי יבגנייביץ' שילוב". הוא שינה את שמו בחזרה לשם זה בשנות ה-1950 בתקופה בה עבד באוניברסיטת קייב כשבגלל תיקיהם ה"מוכתמים" של אביו החורג ושל אמו סבל בעצמו מרדיפות משטר הסטליניסטי בשם "המאבק בקוסומופוליטיזם". 
אחרי סיום לימודיו באוניברסיטה הממלכתית של מוסקבה בשנת 1938, שירת שילוב בצבא בימי מלחמת העולם השנייה. ב-1951 הוא סיים עבודת דוקטורט במדעים פיזיקו-מתמטיים, גם כן באוניברסיטה הממלכתית של מוסקבה.

המשך פעילותו המדעית והאקדמית

שילוב לימד בשנים 1954-1950 באוניברסיטת קייב ובשנת 1954 חזר ללמד באוניברסיטה הממלכתית של מוסקבה.
הוא הדריך מעל 40 סטודנטים לדוקטורט, ביניהם מיכאיל אגרנוביץ', ולנטינה בורוק,
גריגורי אסקין וארקדי נמירובסקי. שילוב שיתף פעולה עם ישראל גלפנד במחקר על הפונקציות המוכללות ועל משוואות דיפרנציאליות חלקיות.
שילוב בלך לעולמו ב-1975 במוסקבה.
מרדכי ציפין

ביוגרפיה

ציפין השלים דוקטורט ב-1968 באוניברסיטה העברית בהנחיית אריה דבורצקי ויורם לינדנשטראוס בנושא "על בסיסים במרחבי בנך" (יצא לאור כספר). לאחר מכן החל ללמד באוניברסיטת קליפורניה בברקלי ובאוניברסיטת המדינה של אוהיו. ב-1971 התמנה למרצה באוניברסיטה העברית, ב-1976 לפרופסור חבר וב-1989 לפרופסור מן המניין. ב-2005 פרש לגמלאות.
אנגיולוגיה

אנגיולוגיה (מיוונית: ἀγγεῖον), הידועה גם כרפואת כלי דם (באנגלית - Vascular Medicine) הוא תחום ברפואה אשר עוסק בכלי הדם ובמחזור הדם. 
אנגיולוגיה עוסקת בטרשת עורקים ובתוצאותיה באיברים השונים (למשל צליעה לסירוגין או מפרצת באבי העורקים). כחלק מההתעסקות בטרשת עורקים, קיים העיסוק בתפקוד אנדותל. תחומים נוספים אשר בהם עוסקת האנגיולוגיה כוללים איזון גורמי סיכון למחלת לב, קרישת יתר, מחלות לימפה, מחלות ורידים כולל פקקת ורידים ותסמונת בתר פקקת (תסמונת פוסט פלביטית; Postphlebitic syndrome ופגמים מולדים שונים במערכת כלי הדם.

אנגיולוגיה בעולם

באירופה אנגיולוגיה קיימת מאז שנות הארבעים של המאה העשרים. לעומת זאת בארצות הברית זהו תחום חדש יחסית מאז שנות השמונים המאוחרות בלבד. מרכזים שונים בוחרים להתייחס למקצוע האנגיולוגיה באופנים שונים. לכן, אפשר למצוא רופאים אשר טוענים שהם עוסקים במקצוע זה תוך גישה פולשנית (צנתורים, למשל) ובמקומות אחרים אילו יהיו רופאים אשר מרבית עיסוקם במרפאה או ליד מיטת החולה.
קיימים עיתונים מקצועיים שונים אשר מפורסמים בעולם ואשר קשורים לתחום רפואת כלי הדם. דוגמאות הם העיתון Angiology והעיתון Vascular Medicine. קיימים גם איגודים שונים אשר עוסקים בתחום האנגיולוגיה וביניהם ה International Union of Angiology וה Society for Vascular Medicine and Biology.

הכשרה נדרשת לאנגיולוג

אנגיולוג הוא רופא אשר עוסק באנגיולוגיה. בארצות הברית אותו רופא ייקרא רופא כלי דם (בשונה ממנתח כלי דם). בחלק מהמקרים אנגיולוג יהיה קרדיולוג אשר בחר להרחיב את ידיעותיו בכיוון זה, ובאחרים יהיה רופא פנימי ואף רופא כללי אשר המשיך לכיוון זה אחרי תום לימודיו.
הכשרת אנגיולוג אורכת בין שנתיים לבין שלוש שנים וכוללת מרכיבים תאורטיים ומעשיים רבים. על אנגיולוג להכיר את תחומי העיסוק של רופאים שונים איתם בא במגע יומיומי ואשר איתם יטפל בחולים מורכבים. לכן, מרבית האנגיולוגים מבינים היטב בבדיקות הדמיה של כלי דם כגון אולטרה סאונד מסוג דופלקס ודופלר, סי טי של כלי הדם (המכונה CTA או Computed Tomographic Angiography) ודימות תהודה מגנטית של כלי דם, המכונה "MRA" (שזה Magnetic Resonance Angiography).
בית רבינסקי

בית רבינסקי הוא בניין מגורים בסגנון הבינלאומי (באוהאוס) הנמצא בלב תל אביב ומהווה את אחד המבנים הידועים של העיר הלבנה ואבן דרך חשובה בהתפתחות האדריכלות הישראלית. המבנה הממוקם בפינת הרחובות הגלבוע ושינקין, בסמוך לשדרות רוטשילד בתל אביב.
המבנה, המהווה את אחת הדוגמאות הטובות ביותר של הסגנון הבינלאומי, הוא, ככל הנראה, המבנה היחיד בתל אביב שתוכנן על ידי לוציאן קורנגולד (קורנגולד עלה לישראל מוורשה שבפולין, והתגורר בתל אביב בין השנים 1933–1935).
המבנה מורכב משלושה גושים - שני הקדמיים מלבניים, והאחורי, בצורת חרטום של אוניה. מאפיינים נוספים של הסגנון הבינלאומי המצויים במבנה הם החלונות המעוגלים דמויי חלונות אוניה, המרפסות הרבות, שבהם פתחי איוורור, בניית המבנה על עמודים, וכן מוטות הבטון המשמשים להצללת המרפסות ושטחי הגג (אשר נועד להיות שטח ציבורי של דיירי הבית).
במבנה צולם המערכון "מגדלור" של החמישייה הקאמרית.